เมืองชัย กิตติเกษม

**เมืองชัย กิตติเกษม** มีชื่อจริงในอดีตว่า **ณัฐวุฒิ จันทวิมล** มีชื่อเล่นว่า "แฉ่ม" เกิดเมื่อวันที่ 11 พฤศจิกายน พ.ศ. 2511 ที่ตำบลในเมือง อำเภอเมืองชัยนาท จังหวัดชัยนาท

## เริ่มจากมวยไทย
เขาเริ่มมีประสบการณ์กับมวยไทยตั้งแต่ยังเป็นเด็ก เขาและเพื่อนอีก 7 คน รวมเป็น 8 คน ไปงานวัดที่จัดห่างไกลจากบ้านของพวกเขาประมาณ 30 กิโลเมตร ในงานมีการชกมวยชิงเงินรางวัล: 150 บาทสำหรับผู้ชนะ และ 100 บาทสำหรับผู้แพ้ เพราะเห็นโอกาสจะได้เงินเล็ก ๆ น้อย ๆ พวกเขาจึงสมัครชก ทั้งที่ไม่เคยฝึกซ้อมหรือมีประสบการณ์มาก่อน โดยเมืองชัยใช้ชื่อในการชกมวยครั้งแรกในวันนั้นว่า จิ้งจก ศิษย์พ่ออ่ำ เพราะตอนเปรียบมวย (หาคู่ชกที่น้ำหนักเท่ากัน) เขาแหงนหน้าขึ้นไปมองเห็นจิ้งจกกำลังเล่นไฟ จึงทำให้เขาได้ชื่อเล่นว่าจกมาจนถึงปัจจุบัน

ที่น่าทึ่งก็คือ เขาสามารถเอาชนะคู่ชกอย่างสิงห์เตี้ย จ.จักรเพชร ที่เคยชกมาแล้วประมาณ 10 ครั้งได้ แถมน้ำหนักมากกว่าเขา 2 กิโลกรัม (จิ้งจก 29 – สิงห์เตี้ย 31) เช้าวันรุ่งขึ้น เขากลับบ้านและมอบเงินรางวัล 150 บาทให้กับแม่ของเขา เมื่อพ่อของเขาได้ยินเรื่องราวนี้ เขาจึงเริ่มสอนมวยเด็ก ๆ ในพื้นที่ว่างหลังบ้าน แม้ว่าตัวเขาเองก็ไม่เคยมีประสบการณ์หรือพื้นฐานเป็นครูมวยมาก่อน

จิ้งจกขึ้นชกบนเวทีอีกครั้ง เขาก็สามารถชนะรวด 9 ครั้งติดต่อกัน เส้นทางอาชีพของเขาผ่านทั้งเวทีในต่างจังหวัดและกรุงเทพฯ แม้ว่าเขาจะไม่เคยคว้าเข็มขัดแชมป์ก็ตาม

เขาหันไปชกมวยสากลเมื่อมีผู้จัดการแข่งขันต้องการนักมวยแทนในรายการของเขา ในการชกมวยสากลอาชีพ เขามีผู้จัดการทั้งหมด 3 คน คือ กิตติ อัครเศรณี, ส่ง กาญจนชูศักดิ์ และทรงชัย รัตนสุบรรณ

## แชมป์โลกคนที่ 14

เมืองชัย หันมาชกมวยสากลได้เพียง 6 ครั้ง ก็ได้มีโอกาสชิงแชมป์โลกในรุ่นไลท์ฟลายเวท ของสหพันธ์มวยนานาชาติ (IBF) กับ เทรซี่ มาคาลอส นักมวยชาวฟิลิปปินส์ ที่สนามมวยเวทีลุมพินี ในปี พ.ศ. 2532 ปรากฏว่า เมืองชัยชนะคะแนนไปแบบไม่เอกฉันท์ ทางฝ่ายมาร์คาลอสยื่นประท้วง ทาง IBF จึงมีมติให้ทั้งคู่พิสูจน์ฝีมือกันใหม่ใน คราวนี้ปรากฏว่าเมืองชัยเป็นฝ่ายชนะน็อกไปในยกที่ 7 จากนั้นจึงป้องกันตำแหน่งไว้ได้ทั้งหมด 3 ครั้ง โดยทุกครั้งชกที่สนามมวยเวทีลุมพินีทั้งสิ้น

ก่อนที่จะเสียแชมป์โลกไปในปี พ.ศ. 2533 เมื่อเดินทางไปป้องกันตำแหน่งที่สหรัฐอเมริกากับ ไมเคิล คาร์บาฮาล นักมวยอันตรายชาวอเมริกัน เมืองชัยเป็นฝ่ายถูกกรรมการจับแพ้ไปในยกที่ 7 เนื่องจากถูกชกล้มแล้วล้มอีกถึง 4 ครั้งด้วยกัน

## แชมป์โลก 2 รุ่น

เมื่อเสียแชมป์โลกไปแล้ว เมืองชัยกลับมาอุ่นเครื่องอีก 2 ครั้ง ก่อนที่จะก้าวขึ้นมาชิงแชมป์โลกอีกครั้งกับนักมวยรุ่นพี่อย่าง สด จิตรลดา ซึ่งมวยคู่นี้เป็นที่สนใจอย่างมากของแฟนมวย เนื่องจากเป็นการพบกันระหว่างนักมวยไทยด้วยกันเอง และทั้งคู่ก็เคยมีเทรนเนอร์คนเดียวกันมาก่อน คือ สุดใจ สัพพะเลข ก่อนการชกหลายฝ่ายคาดคิดว่า สดน่าจะเป็นฝ่ายชนะไปได้ เนื่องจากมีฝีมือดีกว่าและประสบการณ์สูงกว่า แต่เมื่อได้ชกกันจริง ๆ บนเวทีแล้ว เมืองชัยกลับอาศัยสภาพร่างกายที่ดีกว่าเป็นฝ่ายชนะน็อกโดยเทคนิค​สดไปได้ในยกที่ 6 ในต้นปี พ.ศ. 2534 ได้แชมป์โลกในรุ่นฟลายเวท ของสภามวยโลก (WBC) เป็นตำแหน่งที่ 2 และเป็นนักมวยไทยคนแรกที่ได้เป็นแชมป์โลก 2 รุ่น  

ในการป้องกันตำแหน่งแชมป์ครั้งแรกของเมืองชัย เกือบจะแพ้ เมื่อตลอดทั้ง 12 ยก เป็นฝ่ายมีคะแนนตามหลัง ชัง ช็อน-กู นักมวยชาวเกาหลีใต้ตลอด โดน ชัง ช็อน-กู ชกนับได้หลายครั้ง ก่อนที่จะฮึดมาเอาชนะน็อก ชัง ช็อน-กู ไปได้ชนิดที่เหลือเวลาเพียงไม่กี่วินาทีก็จะสิ้นสุดการชกอยู่แล้ว 
   
เมืองชัยป้องกันตำแหน่งแชมป์ไว้ได้ 3 ครั้ง รวมทั้งย้ำแค้นเอาชนะน็อกสด จิตรลดา ได้อีกครั้งในยกที่ 9  ก่อนจะเดินทางไปแพ้น็อกยก 6 กับ ยูริ อาร์บาชาค็อฟ นักมวยชาวรัสเซียที่ประเทศญี่ปุ่น เสียแชมป์ไปในกลางปี พ.ศ. 2535 และได้มีโอกาสแก้มืออีกครั้งกับอาร์บาชาค็อฟ ในปีถัดต่อ แต่ก็เป็นฝ่ายแพ้น็อกโดยเทคนิค​ไปอีกครั้งในยกที่ 9 ที่จังหวัดลพบุรี

## ชีวิตปัจจุบัน
เมืองชัยแขวนนวมไป 2 ปีจึงกลับมาชกมวยอีกครั้ง โดยมีสถิติชนะรวด 3 ครั้ง ในสังกัดของอรทัย ฐานะจาโร ก่อนจะหยุดชกไปอีก 3 ปี และกลับมาอีกครั้งเป็นครั้งสุดท้าย โดยไปชกที่ประเทศญี่ปุ่น ถูกนักมวยชาวญี่ปุ่นเจ้าถิ่นน็อกในยกที่ 4 ในปี พ.ศ. 2542
     
เมืองชัยมีกิจการเป็นของตัวเอง คือ เต็นท์รถมือสองจำหน่ายทั้งรถยุโรปและรถญี่ปุ่น ที่เขตทวีวัฒนา ฝั่งธนบุรี เมื่อเลิกกิจการเต็นท์รถมือสองแล้วหันไปจับธุรกิจรับเหมาก่อสร้างต่อเติมอาคาร งานเฟอร์นิเจอร์ บิ้วอิน ไฟฟ้า ประปา นอกจากนี้ยังได้แสดงละครโทรทัศน์หรือภาพยนตร์โดยแสดงเป็นตัวประกอบเป็นครั้งคราวด้วย ซึ่งผลงานที่ผ่านมาได้แก่ *[[สุริโยไท]]* (พ.ศ. 2544), *[[ผู้หญิง 5 บาป]]* (พ.ศ. 2545) เป็นต้น

นอกจากนี้แล้ว ในปี พ.ศ. 2553 เมืองชัยได้เปลี่ยนชื่อเป็น **เมืองชัย จันทวิมล** และเคยลงรับสมัครสมาชิกสภาเขต (ส.ข.) ในเขตบางบอน สังกัดพรรคเพื่อไทยอีกด้วย แต่ไม่ได้รับการเลือกตั้ง ต่อมาใน การเลือกตั้งสมาชิกสภากรุงเทพมหานคร พ.ศ. 2565 เมืองชัยได้ลงสมัครรับเลือกตั้งสมาชิกสภากรุงเทพมหานคร (ส.ก.) ในเขตและสังกัดพรรคเดิม แต่ก็ไม่ได้รับการเลือกตั้งอีกครั้ง

## ผลงานภาพยนตร์
* บันทึกลับลูกผู้หญิง (พ.ศ. 2538)
* สุริโยไท (พ.ศ. 2544)
* ผู้หญิง 5 บาป (พ.ศ. 2545)

## ผลงานละครโทรทัศน์
* แม่ผัวมหาภัยกับสะใภ้สารพัดพิษ (พ.ศ. 2534) ช่อง 5 รับบทเป็น (รับเชิญ)
* เพลงรักจากบ้านนา (พ.ศ. 2540) ช่อง 9 รับบทเป็น 
* นางบาป (พ.ศ. 2541) ช่อง 7 รับบทเป็น เฉ่ย
* สะใภ้ปฏิวัติ (พ.ศ. 2541) ช่อง 7 รับบทเป็น
* รักสองภพ (พ.ศ. 2542) ช่อง 7 รับบทเป็น เขาหิน
* พยัคฆ์ยี่เก (พ.ศ. 2552) ช่อง 7 รับบทเป็น นายแฉ่ม (รับเชิญ)

## เกียรติประวัติ
* แชมป์โลก IBF รุ่นจูเนียร์ฟลายเวท 
** ชิง 2 พฤษภาคม 2532 ชนะคะแนน เทรซี่ มาคาลอส () ที่ สนามมวยเวทีลุมพินี
** ป้องกันแชมป์ครั้งที่ 1, 6 ตุลาคม 2532 ชนะน็อก ยก 7 เทรซี่ มาคาลอส (ฟิลิปปินส์) ที่ สนามมวยเวทีลุมพินี
** ป้องกันแชมป์ครั้งที่ 2, 19 มกราคม 2533 ชนะน็อก ยก 3 ลี เจืองแจ () ที่ สนามมวยเวทีลุมพินี
** ป้องกันแชมป์ครั้งที่ 3, 10 เมษายน 2533 ชนะคะแนน อับดี โปฮัน () ที่ สนามมวยเวทีลุมพินี
** เสียแชมป์ 29 กรกฎาคม 2533 แพ้ทีเคโอ​ ยก 7 ไมเคิล คาร์บาฮาล () ที่ อนุสรณ์สถานรำลึกทหารผ่านศึก เมืองฟีนิกซ์ รัฐแอริโซนา
* แชมป์โลก WBC รุ่นฟลายเวท 
** ชิง 15 กุมภาพันธ์ 2534 ชนะทีเคโอ ยก 6 สด จิตรลดา ที่ สนามกีฬาจังหวัดพระนครศรีอยุธยา จ.พระนครศรีอยุธยา
** ป้องกันแชมป์ครั้งที่ 1, 18 พฤษภาคม 2534 ชนะทีเคโอ ยก 12 ชัง ช็อน-กู (เกาหลีใต้) ที่ โอลิมปิก ยิมนาสติก ยิมเนเซียม โซล 
** ป้องกันแชมป์ครั้งที่ 2, 25 ตุลาคม 2534 ชนะคะแนน อัลเบร์โต ฆิเมเนซ () ที่ สนามมวยเวทีลุมพินี
** ป้องกันแชมป์ครั้งที่ 3, 28 กุมภาพันธ์ 2535 ชนะทีเคโอ ยก 9 สด จิตรลดา ที่ ฟาร์มจระเข้และสวนสัตว์สมุทรปราการ จ.สมุทรปราการ
** เสียแชมป์, 23 มิถุนายน 2535 แพ้น็อก ยก 8 ยูริ อาร์บาชาค็อฟ () ที่ สนามกีฬาแห่งชาติเรียวโงกุ กรุงโตเกียว
* เคยชิงแชมป์ต่อไปนี้แต่ไม่สำเร็จ
** ชิงแชมป์โลก WBC รุ่นฟลายเวท 20 มีนาคม 2536 แพ้ทีเคโอ ยก 9 ยูริ อาร์บาชาค็อฟ () ที่ สนามกีฬาพระราเมศวร

## ชื่อในการชกมวยชื่ออื่น
* จิ้งจก อู่วิชัยยนต์
* เมืองชัย อรทัยยิม

## อ้างอิง
* สถิติการชก

## แหล่งข้อมูลอื่น
* เทปการชกของเมืองชัย กิตติเกษม
* เทปการชกของ สด จิตรลดา กับ เมืองชัย กิตติเกษม ครั้งแรก
* เทปการชกของ เมืองชัย กิตติเกษม กับ ยูริ อาร์บาชาค็อฟครั้งแรก

หมวดหมู่:บุคคลที่เกิดในปี พ.ศ. 2511

หมวดหมู่:บุคคลจากอำเภอเมืองชัยนาท
หมวดหมู่:นักมวยไทยชาวไทย
หมวดหมู่:นักมวยสากลชาวไทย
หมวดหมู่:บุคคลในวงการมวยไทย
หมวดหมู่:นักมวยสากลชาวไทยรุ่นไลท์ฟลายเวท
หมวดหมู่:นักมวยสากลชาวไทยรุ่นฟลายเวท
หมวดหมู่:แชมป์โลก WBC
หมวดหมู่:แชมป์โลก IBF
หมวดหมู่:นักการเมืองพรรคเพื่อไทย